
Broj:   09-D-633/26-1653			         				15.07.2026.godine

GLAVNI GRAD PODGORICA
Sekretarijat za kulturu


Na osnovu člana 1 Odluke o pristupanju izradi Nacrta programa razvoja kulture Glavnog grada Podgorice za period od 2026. do 2030. godine, broj: 01-018/26-3978 od 3. jula 2026. godine i člana 12a  stav 3 Odluke o organizaciji i načinu rada uprave Glavnog grada (“Sl. list CG – opštinski propisi”, br. 38/18, 43/18, 10/20, 36/21, 5/22, 30/23 i 42/23) a u vezi sa članom 10 stav 2 Zakona o kulturi ("Sl. list CG", br. 49/08, 16/11, 40/11 i 38/12), Sekretarijat za kulturu  Glavnog grada, raspisuje

JAVNI POZIV

Za angažovanje eksternog eksperta/kinje koji će biti član/ica radne grupe za   izradu Nacrta programa razvoja kulture Glavnog grada Podgorica
          za period od 2026. do 2030. godine

Pozivaju se ustanove i druga pravna lica koje djeluju u oblasti kulture i umjetnosti, sa sjedištem u Crnoj Gori, kao i samostalni umjetnici i stručnjaci u kulturi sa prebivalištem u Crnoj Gori da predlože eksperta/kinju za člana/icu u sastav radne grupe koja će izraditi Nacrt  programa razvoja kulture Glavnog grada Podgorica za period od 2026. do 2030. godine iz reda afirmisanih umjetnika i stručnjaka u kulturi sa iskustvom  u izradi strategija, analiza i sličnih dokumenata u oblasti i za potrebe kulture.
Zadatak radne grupe je da u skladu sa Nacionalnim programom razvoja kulture od 2023. do 2027. godine izradi Nacrt programa razvoja kulture Glavnog grada Podgorica, za period od 2026. do 2030. godine, koji sadrži dugoročne potrebe lokalnog stanovništva i subjekata iz oblasti kulture, razvojne prioritete, dinamiku realizacije i organizacione, finansijske i administrativne mjere za njegovo ostvarivanje.
Član Radne grupe iz reda afirmisanih umjetnika i stručnjaka u kulturi može biti lice koje:
1. je državljanin Crne Gore;
1. ima prebivalište na teritoriji Crne Gore;
1. ima iskustvo u izradi strateških i sličnih dokumenata (nacionalnog i lokalnih programa razvoja kulture);
1. nije član/ica organa političkih partija, javni/na funkcioner/ka, državni ili lokalni službenik/ca ili namještenik/ca.
Prijava treba da sadrži: naziv podnosioca prijave/predlagača, ime i prezime predloženog kandidata/kinje, adresu, mejl i kontakt telefon, zanimanje, opis dosadašnjeg iskustva kandidata/kinje i aktivnosti iz oblasti kulture, kao i podatke o edukaciji i iskustvu u izradi 



strateških i sličnih dokumenata iz oblasti kulture; za ustanove i druga pravna lica-dokaz da su registrovani za obavljanje djelatnosti kulture, a za samostalne umjetnike i stručnjake u kulturi dokaz o priznatom statusu. Uz prijavu dostaviti i kratku viziju razvoja kulture Glavnog grada Podgorica za period od 2026. do 2030. godine na najviše dvije strane kucanoga teksta.
Prijava sa neophodnom dokumentacijom/dokazima mora biti potpisana i ovjerena.
Nepotpune i neblagovremene prijave se neće razmatrati.
Obrazac prijave i javni poziv se mogu preuzeti na web stranici Glavnog grada-Oglasni dio.
Prijave po ovom pozivu podnose se u roku od 15 dana od dana njegovog objavljivanja, do 1. 08. 2026. godine na arhivi Sekretarijata za kulturu Glavnog grada Podgorica u zatvorenoj koverti sa naznakom “Sekretarijat za kulturu-Prijava za javni poziv za predlaganje člana/ice Radne grupe za izradu Nacrta programa razvoja kulture Glavnog grada”, ili sa istom naznakom poslati poštom na adresu: Sekretarijat za kulturu, Marka Miljanova 4, 81 000 Podgorica, kao i na mejl: sekretarijatzakulturu@podgorica.me.
Sekretarijat za kulturu će pripremiti prijedlog članova/ica radne grupe i uputiti ga na odlučivanje gradonačelniku Glavnog grada.
Odluka o formiranju Radne grupe biće objavljena na sajtu Glavnog grada Podgorica.
Sve dodatne informacije zainteresovani mogu dobiti svakog radnog dana u Sekretarijatu za kulturu od 8 do 16 h  i na telefon 020 225 144.
				
SEKRETARIJAT ZA KULTURU

